**2. számú melléklet: A dolgozatra vonatkozó szerkezeti és formai követelmények**

A dolgozat alakja: A4 formátum, bekötött fekete kemény kötésben.

Oldalbeállítás: álló lapok (a melléklet lehet fekvő), tükörmargó 2,5 cm (kötésmargó értelem szerint, kb. 1 cm), betűtípus Times New Roman, oldalszámozás: jobb alsó sarokban arab számok (2. oldaltól).

Nyomtatás: minden lap egyoldalasan és ugyanazon az oldalon nyomtatva.

A dolgozat részei:

1. első kötéstábla,
2. címoldal,
3. feladatkiírás,
4. tartalmi összefoglaló,
5. tartalomjegyzék,
6. érdemi rész,
7. irodalomjegyzék,
8. nyilatkozat,
9. köszönetnyilvánítás,
10. melléletek,
11. hátsó kötéstábla,
12. Elektronikus melléklet.

A dolgozat terjedelme mellékletek nélkül alapszakon 25-50 oldal mesterszakon 30-60 oldal. A dolgozat előírt terjedelmébe a következő részek számolandók bele: d), e), f), g). Az i) és j) részek opcionálisak.

**Dolgozatban felhasznált anyagok**

#### Idézetek

A dolgozatban idézni (betű szerint átvenni szövegeket) csak indokolt esetben lehet (elsősorban jól megírt definíciókat, irodalmi szövegeket), ezek körét mindenképp egyeztetni kell a témavezetővel, konzulenssel. Az idézet szövegeket egyértelműen jelölni kell idézőjelekkel, valamint a forrás feltüntetésével. Egyértelmű jelzés nélkül, betű szerint átvenni szövegeket plágiumnak számít, és etikai eljárást von maga után.

#### Képek, ábrák

A dolgozatban indokolt esetben fel lehet használni mások által készített ábrákat, képeket. Ezek forrását egyértelműen jelölni kell.

### A dolgozat részeire vonatkozó követelmények:

#### a) első kötéstábla

Az első kötéstábla külső oldala csak az intézmény nevét: Szegedi Tudományegyetem, Informatikai Intézet; a dolgozat típusát: Szakdolgozat / Diplomamunka; a hallgató nevét és a végzés évét tartalmazza. Belső oldala üres.

#### b) címoldal

A címoldal elkészítése a minta aktualizálásával történhet leggyorsabban.

#### c) feladatkiírás

A témavezető által megfogalmazott feladatkiírás.

#### d) tartalmi összefoglaló

A tartalmi összefoglalónak tartalmaznia kell (rövid- legfeljebb egy oldal-, velős és összefüggő megfogalmazásban) a következőket:

* téma megnevezése,
* megadott feladat megfogalmazása - a feladatkiíráshoz viszonyítva-,
* megoldási mód,
* alkalmazott eszközök, módszerek,
* elért eredmények,
* kulcsszavak (4-6 darab).

A tartalmi összefoglaló nyelvének meg kell egyeznie a dolgozat nyelvével. Ha a dolgozat idegen nyelven készül, magyar nyelvű összefoglaló készítése is kötelező (külön lapon), melynek terjedelmét az SZTE TTIK Tanulmányi Ügyrend szabályozza.

#### e) tartalomjegyzék

A legnagyobb mélység: 3.

#### f) érdemi rész

A hallgató ebben a részben írja le a feladat megoldását, melyben külön fejezetekben összesítendők:

* a felhasznált módszerek, eszközök;
* a saját elvégzett munka (az elvégzett saját munka jól különüljön el a felhasznált irodalomtól és a mások által elért eredményektől);
* az eredmények tézispontszerű ismertetése.

***Formai követelmények:***

**Ábrák**

Középre rendezve, fejezetenként számozva (fejezetszám.ábraszám), névvel ellátva.

Kisebb ábrák, táblázatok, fényképek lehetőleg kerüljenek a szövegben a megfelelő helyre. Nagyobb ábrák, táblázatok, programvázlatok a dolgozat végére (Mellékletek) bekötve; térképek, programok, gépi futtatás dokumentumai, stb. a hátsó kötéstáblához rögzített tasakba helyezendők (a dolgozatot pdf formátumban tartalmazó elektronikus adathordozó mellé). Az ábrákon alkalmazott jelöléseket a szövegben meg kell magyarázni, az irodalomból átvett ábrák esetében a forrást meg kell adni; minden ábrára és mellékletre legyen hivatkozás a szövegben.

**Általános szabályok**

Minden műveleti jelet (számtani, halmazelméleti, stb.) megelőz és követ egy-egy szóköz; minden írásjelet (pont, vessző, kérdőjel, stb.) követ egy szóköz; a zárójelek: normál (nem dőlt).

**Címek**

Értelemszerűen arab számozással, Heading 1: 14 pt, bold; további Heading: 12 pt, bold; minden cím előtt és után egy-egy plusz sortávolság.

**Fejléc tartalma**

A dolgozat címe, vagy fejezetenként a fejezet címek.

**Hivatkozások**

Szögletes zárójelben a hivatkozott mű irodalomjegyzékbeli sorszáma (ha több hivatkozás van egyazon helyen, akkor sorszámaik felsorolása növekvő sorrendben egymástól vesszővel elválasztva, egyetlen szögletes zárójel-párban).

**Képletek**

Középre rendezve, fejezetenként számozva; betűk: dőlt, számjegyek: normál; a képletet megelőzi és követi egy-egy sorköz.

**Nyelvi ajánlás**

Magyar, ill. idegen nyelv szempontjából a Magyar Helyesírási Szabályzat, ill. a megfelelő nyelvi szabályzat.

**Szöveg**

Sorkizárt, 12 pt, 1.5 sortávolság.

**Új bekezdés**

Az új bekezdés első sorát nem előzi meg üres sorköz. Cím utáni bekezdés kivételével ez legyen behúzott.

**Változók szövegben**

Dőlt.

#### g) irodalomjegyzék

Az irodalomjegyzék legyen pontos és visszakereshető, a jegyzék elemei között 1 sorköz van. Az irodalomjegyzék tételeit 1-sel induló növekvő sorszámmal kell ellátni. A használt betűméret 10 pt.

Weboldalakra való hivatkozások esetén is meg kell adni az adott oldal szerzőjét (ha releváns), az oldal címét, valamint az utolsó megtekintés dátumát.

#### h) nyilatkozat

A nyilatkozat szövege titkosnak nem minősített dolgozatban a következő:

Alulírott ........... szakos hallgató, kijelentem, hogy a dolgozatomat a Szegedi Tudományegyetem, Informatikai Intézet ............. Tanszékén készítettem, ............... diploma megszerzése érdekében. Kijelentem, hogy a dolgozatot más szakon korábban nem védtem meg, saját munkám eredménye, és csak a hivatkozott forrásokat (szakirodalom, eszközök, stb.) használtam fel. Tudomásul veszem, hogy szakdolgozatomat / diplomamunkámat a Szegedi Tudományegyetem Informatikai Intézet könyvtárában, a helyben olvasható könyvek között helyezik el.

dátum aláírás

A nyilatkozat szövege titkosnak minősített dolgozatban a következő:

Alulírott ................ szakos hallgató, kijelentem, hogy a dolgozatomat a Szegedi Tudományegyetem, Informatikai Intézet .......... Tanszékén készítettem, ............ diploma megszerzése érdekében. Kijelentem, hogy a dolgozatot más szakon korábban nem védtem meg, saját munkám eredménye, és csak a hivatkozott forrásokat (szakirodalom, eszközök, stb.) használtam fel. Tudomásul veszem, hogy szakdolgozatomat / diplomamunkámat a TVSZ 4. sz. mellékletében leírtak szerint kezelik.

dátum aláírás

Példa egy kitöltött nyilatkozatra, ha a hallgató neve Kiss Zénó, a szakja programtervező informatikus BSc, a dolgozat a Szoftverfejlesztés Tanszéken készült, a dolgozatot benyújtási időpontja 2011. május 10.:

Alulírott Kiss Zénó programtervező informatikus BSc szakos hallgató, kijelentem, hogy a dolgozatomat a Szegedi Tudományegyetem, Informatikai Intézet Szoftverfejlesztés Tanszékén készítettem, programtervező informatikus BSc diploma megszerzése érdekében.

Kijelentem, hogy a dolgozatot más szakon korábban nem védtem meg, saját munkám eredménye, és csak a hivatkozott forrásokat (szakirodalom, eszközök, stb.) használtam fel.

Tudomásul veszem, hogy szakdolgozatomat a Szegedi Tudományegyetem Informatikai Intézet könyvtárában, a helyben olvasható könyvek között helyezik el.

2011. május. 10. aláírás

#### i) köszönetnyilvánítás

Nem kötelező, de amennyiben a hallgató köszönetet akar nyilvánítani az őt segítőknek, ebben a részben ezt megteheti.

#### j) mellékletek

Itt helyezhetők el a dolgozathoz tartozó szöveges dokumentumok.

Figyelem! Amennyiben a dolgozathoz tartozik implementáció, akkor a forráskódot minden esetben az elektronikus mellékletben mellékelni kell.

### k) hátsó kötéstábla

A hátsó kötéstábla külső oldala üres, belső oldala felhasználható, pl. a mellékelt CD rögzítésére.

### l) Elektronikus melléklet

A hallgatónak a dolgozatot PDF formátumban, a releváns forráskódokat és egyéb szakmai anyagokat elterjedt és szabványos adathordozón\* mellékelnie kell a dolgozathoz.

\*: CD/DVD, SD/micro SD kártya, USB memória; megfelelő borítékban. A borítékon szerepeljen a szakdolgozó neve, a dolgozat címe valamint a dolgozatra írt évszám.